**Csongrád Város Polgármesterétől**

 **„M”**

**Száma:** Fejl/509-1/2019.

**Témafelelős:** Harangozóné Pálnok Orsolya

***ELŐTERJESZTÉS***

**Csongrád Városi Önkormányzat Képviselő-testületének**

**2019. december 19.-ei ülésére**

**Tárgy:** Pályázat kiírása a Tisza-menti virágzás 2 elnevezésű, az EFOP-1.5.3-16-2017-00001 kódszámú projekt keretein belül, „Marasztaló3”- Letelepedést és helyben maradást ösztönző támogatási rendszer humán közszolgáltatásban dolgozóknak

**Tisztelt Képviselő-testület!**

Csongrád Városi Önkormányzat pályázatot nyújtott be az EFOP-1.5.3-16 kódszámú, „Humán szolgáltatások fejlesztése térségi szemléletben” című pályázati felhívásra, mely támogatásban részesült. A pályázat 2017.12.01-2020.11.30. közötti időszakban valósul meg. A projekt célterülete Csongrád, Felgyő, Csanytelek, Tömörkény és Tiszasas települések közigazgatási területe. A projektmunkában 8 szervezet vesz részt konzorciumi partnerként.

**A projekt céljai:**

I. A humán közszolgáltatások terén jelentkező szakemberhiány enyhítését szolgáló ösztönző programok megvalósítása

II. A hátrányos helyzetű csoportok foglalkoztathatóságra való felkészítésének, munkaerő-piaci eszközökben való részesedésének és munkaerő-piacon való megjelenésének elősegítése

III. A helyi kisközösségek társadalom-szervező szerepének megerősítése

IV. A vidék megtartó képességének erősítése, valamint az ezzel kapcsolatos disszemináció támogatása

A fenti célok megvalósítása érdekében egy Helyi Emberi Erőforrás Terv (továbbiakban HEEFT) és annak Intézkedési Terve készült el a projekt előkészítő szakaszában, amely dokumentumok részletesen tartalmazzák, hogy mely célok elérése érdekében milyen tevékenységeket terveztek megvalósítani a konzorciumi partnerséget alkotó települések és intézmények. A vidék népességmegtartó képességének erősítése érdekében, a helyben maradást és életminőséget javító aktivitások között szerepel egy ösztönző rendszer kidolgozása, mely a humán közszolgáltatásban a célterületen munkát végzők letelepedését, illetve helyben maradását hivatott elősegíteni, mivel a projekt egyik fontos célkitűzése a humán közszolgáltatások terén jelentkező szakemberhiány enyhítése.

Az ösztönző tevékenység módszerének és eszközrendszerének kiválasztása a projektet megvalósító konzorciumi tag önkormányzatok feladata. Minden résztvevő települési önkormányzat pályázati költségvetésében elkülönítésre kerültek források ezen programelem végrehajtására.

A pénzbeni ösztönző elnyerését szolgáló pályázat meghirdetése, a pályázati eljárás lebonyolítása, a támogatás folyósításával kapcsolatos teendők valamennyi konzorciumi tag önkormányzat, így Csongrád Városi Önkormányzat, feladata és felelőssége is. A támogatási rendszert „Marasztaló” elnevezéssel fogadta el a tisztelt képviselő-testület.

A képviselő-testület 165/2019. (IX.3.) önkormányzati határozatában döntött arról, hogy „Marasztaló” címmel ösztöndíjpályázatot alapít, melyhez kapcsolódóan a pályázati kiírást is elfogadta. A Képviselő-testület a beérkezett pályázatok elbírálását, valamint a támogatott pályázatok kiválasztását a mindenkori pénzügyekért felelős bizottság hatáskörébe adta át. Marasztaló és Marasztaló2 címmel 2019.08.01.-2019.10.31. időszakban 2 alkalommal került kiírásra a pályázat, ezen időszakban összesen 9 fő részesült támogatásban, akik Csongrád városban letelepedés, illetve helyben maradás címen pályázatot nyújtottak be.

A konzorciumi partner települések közül Tiszasas község kiírta a pályázatot és 3 fő támogatása valósul meg 1 éven keresztül. Felgyő Község Önkormányzata a pályázatot ugyan kiírta, de a kiírási feltételeknek csak 1 fő felelt meg. Tömörkény és Csanytelek települések Képviselő-testületei határozatban döntöttek arról, hogy a „Marasztaló - Letelepedést és helyben maradást ösztönző támogatási rendszer humán közszolgáltatásban dolgozóknak” programot nem valósítják meg, a pályázatot a településükön nem írták ki. A konzorciumi partner települések közül 3 (Felgyő, Csanytelek és Tömörkény) határozatban döntöttek arról, hogy a településük részére e célra elkülönített összeget Csongrád Városi Önkormányzat részére átadják, ugyanezen a jogcímen való felhasználásra.

Az átadott összeg részletezése településenként:

Felgyő Község Önkormányzata: 1.526.000 Ft

Csanytelek Község Önkormányzata: 2.527.000 Ft

Tömörkény Község Önkormányzata: 2.527.000 Ft

**Összesen az átadott összeg:6.580.000 Ft**

Csongrád Városi Önkormányzat Képviselő-testülete, amennyiben az átadott pénzeszközt elfogadja, úgy vállalja, hogy Marasztaló3 címmel újabb pályázatot ír ki 2020.01.07.-i határidővel. Emellett a korábbi Marasztaló2 program kapcsán egy résztvevő a szerződéstől január 30-ai határidővel elállt, így +1 fő bevonása lehetséges még a Marasztaló programba a pályázat költségvetése szerint.

**A támogatási rendszer célja**

* a humán közszolgáltatások terén jelentkező szakemberhiány enyhítése
* a fiatalok lakóhelyük, illetve a térség iránti kötődésének erősítése

**Célcsoport:** Csongrádon állandó vagy ideiglenes lakcímmel rendelkező, 18-35 éves korosztályba tartozó, legalább érettségizett, helyi foglalkoztatási vagy vállalkozási jogviszonnyal rendelkező humán közszolgáltatásban dolgozó személy.

**A pályázatban való részvételhez alábbi feltételek együttes teljesülése szükséges:**

* A pályázata benyújtásakor érettségivel vagy érettségire épülő szakképesítéssel vagy felsőfokú végzettséggel rendelkezzen,
* A pályázata benyújtásakor a 18-35 év közötti
* Foglalkoztatási vagy vállalkozási jogviszonnyal rendelkezzen
* Vállalja, hogy az EFOP – 1.5.3-16-2017-00001 vagy az EFOP-3.9.2-16-2017-00005 kódszámú projektek keretében szervezett képzések közül, minimum 2 db képzésen részt vesz
* Vállalja, hogy az EFOP – 1.5.3-16-2017-00001 kódszámú projekt rendezvényein, programjain, fórumain aktívan részt vesz, továbbá egyéb közösségi önkéntes célú tevékenységeken részt vesz.

**A támogatható keretlétszám** 7 +1 fő helyi lakos

Az ösztönző támogatás havi összege bruttó 80.000 Ft, mely 2019.02.01. és 2020.11.30. között folyósítandó a pályázatot elnyerőknek, amennyiben a támogatási időszak alatt is megfelel a támogathatósági feltételeknek.

A letelepedési és helybenmaradást ösztönző támogatás **elbírálásának** és odaítélésének alapvető **szempontjai:**

A pályázó által benyújtott pályázat legmagasabb értéke: 100 pont, melyből

1. csongrádi lakcím 10 pont
2. iskolai végzettség 20 pont,
3. a pályázó életkora 10 pont
4. helyi munkaviszony/hallgatói jogviszony/ vállalkozási tevékenység 10 pont

időtartama

1. a pályázó igazoltan önkéntes munkát végez 10 pont
2. a pályázó jövedelmi helyzet 10 pont
3. a pályázó vagyoni helyzete 10 pont
4. motivációs levél 20 pont

A 60 pont alatti pályázatok automatikusan elutasításra kerülnek a pályázati eljárás során.

A Marasztaló3 kiírás határidői:

A pályázat kiírása: 2020.01.07.

A pályázatok beérkezési határideje: 2020.01.22. 16:00

A hiánypótlások beérkezési határideje: 2020.01.27. 12:00

Fentiek alapján a „Marasztaló3” - Letelepedést és helyben maradást ösztönző támogatási rendszer keretében pályázat kiírására teszek javaslatot.

A pénzeszköz átadása egyúttal a konzorciumi partnerek közötti szerződés módosításával is jár, hiszen a szerződésben konzorciumi partnerenként szerepelnek a rendelkezésre álló összegek, tehát a települések átadott pénzeszközei Felgyő, Tömörkény és Csanytelek községek esetében mínuszként, míg Csongrád város esetében pluszként jelentkezik. Emiatt a konzorciumi szerződés módosítása válik szükségessé.

Kérem a Tisztelt Képviselő-testületet, hogy az előterjesztést vitassa meg és a határozati javaslatot fogadja el.

**Határozati javaslat**

Csongrád Városi Önkormányzatának Képviselő-testülete megtárgyalta a *„*Pályázat kiírása a Tisza-menti virágzás 2 elnevezésű, az EFOP-1.5.3-16-2017-00001 kódszámú projekt keretein belül, „Marasztaló3”- Letelepedést és helyben maradást ösztönző támogatási rendszer humán közszolgáltatásban dolgozóknak” című előterjesztést és az alábbi döntést hozza:

1. A Képviselő-testület a konzorciumi partner települések „Letelepedést és helyben maradást ösztönző támogatási rendszer” keretein belül biztosított 6.580.000 Ft támogatási összeget átadott pénzeszközként átveszi.

**Határidő:** azonnali

**Felelős**: Kruppa István, gazdálkodási irodavezető

1. A Képviselő-testület vállalja, hogy az átadott pénzeszköz terhére „Marasztaló3” címmel pályázatot ír ki a Letelepedést és helyben maradást ösztönző támogatásra a helyi humán közszolgáltatásban dolgozó fiatalok számára.

**Határidő:** azonnali

**Felelős**: Dr. Juhász László jegyző

1. A Képviselő-testület felkéri a Városgazdasági, Ügyrendi- és Összeférhetetlenségi Bizottságot a kidolgozott pályázati kiírásban szereplő elvek mentén a pályázati eljárás lebonyolítására, a szükséges döntések meghozatalára.

 **Határidő:** azonnali

 **Felelős**: Városgazdasági, Ügyrendi- és Összeférhetetlenségi Bizottságának elnöke

1. A Képviselő-testület felhatalmazza a polgármestert a módosított Konzorciumi szerződés aláírására.

**Határidő:** azonnali

**Felelős**: Bedő Tamás, polgármester

Erről jegyzőkönyvi kivonaton értesítést kap:

1./ a képviselő-testület tagjai

2./ Kruppa István, irodavezető

3./ Városgazdasági, Ügyrendi- és Összeférhetetlenségi Bizottságának elnöke

Csongrád, 2019. december 12.

 Bedő Tamás

polgármester